Putyin a Kreml honlapján üzent
A kockázatok irányítása egy biztonságos világban a fenntartható fejlődés érdekében - így foglalta össze az orosz államfő azokat a teendőket, amelyek szerdától országára várnak a világ legbefolyásosabb országcsoportjának tartott G8 elnöki pozíciójában.
Vlagyimir Putyin a Kreml honlapján közzétett közleményében ismertette a nyolc fontos hatalom nem hivatalos együttműködési fórumának orosz elnökségi feladatait.

Moszkva az illegális kábítószer-kereskedelem, a terrorizmus és a szélsőségek jelentette veszély elleni küzdelmet tartja a legfontosabbnak, valamint regionális konfliktusok rendezésére összpontosít. A feladatok sorában Putyin megemlítette a természeti és műszaki katasztrófák kockázatának kiküszöbölését szolgáló globális rendszer kialakítását. A Kreml nem utolsó sorban a világgazdaság ösztönzésére, a munkanélküliség csökkentésére, továbbá a kereskedelmet és a befektetéseket akadályozó állami védőintézkedések megszüntetésére törekszik.

Az orosz elnök jelezte, hogy a csoportot képező Egyesült Államok, Nagy-Britannia, Franciaország, Németország, Japán, Kanada, Olaszország és Oroszország államfőinek június 4-én és 5-én Szocsiban tervezett tanácskozására Moszkva zsúfolt napirendet kíván előkészíteni. Mégpedig egy "őszinte, és tartalmas vitához", amelynél "elvi fontosságú, hogy konkrét döntéseket kell eredményeznie" - fogalmazott a közlemény. 

Vlagyimir Putyin hangsúlyozta, hogy Oroszország nem tekinti a Nyolcakat a világ vezetőiből álló elitklubnak, amely az emberiség sorsát érintő kérdéseket zárt ajtók mögött vitatja meg. Moszkva szerint a nem kormányzati fórumoknak (NGO-k), ifjúsági, üzleti szervezeteknek és a parlamenteknek is fontos szerepük lesz az orosz G8-as elnökség támogatásában és az átláthatóság biztosításában.

Oroszország, amelyet 1997-ben vettek be a csoportba a denveri csúcstalálkozón, másodszor látja el az elnökségi teendőket. Először 2006-ban kapta ezt a feladatot; az akkori G8-as csúcstalálkozót Szentpéterváron tartották. 

A G8 élén Moszkva közvetlenül az után vette át az elnökséget, hogy tavaly befejeződött ugyanez a feladata a G20-as csoportban, a világ 19 legnagyobb gazdaságát és az Európai Uniót tömörítő szervezetben.

A Húszak szeptemberi szentpétervári csúcstalálkozója az Egyesült Államok szíriai katonai beavatkozási terveinek árnyékában, a Moszkva és Washington eltérő álláspontja miatti feszültség közepette zajlott. Végül a hetekig tartó diplomáciai egyeztetésekben az orosz álláspont győzedelmeskedett. Szeptember végén az ENSZ Biztonsági Tanácsa (BT) egyhangúlag elfogadta a szíriai vegyi fegyverek kötelező megsemmisítéséről szóló határozatot.

A tervek szerint januárban sor kerül a szíriai válság békés rendezését szolgáló Genf-2 konferenciára is. Ellenkező esetben azonban a konfliktus miatt Moszkva és a nyugati államok között meglévő feszültségek beárnyékolhatják a G8-as csoport júniusi, szocsi csúcsértekezletét is.
Oroszország G8